Amo

**L'Amo** és un personatge recurrent de la sèrie britànica de ciència ficció *Doctor Who*, tot i que també apareix en una gran varietat de novel·les derivades, drames de ràdio i tires còmiques connectades amb la sèrie.

És un **Senyor del Temps** renegat, amic d'infància del Doctor i alhora el seu arxienemic. Encara que havien estat amics des de la infància i companys de l'escola a l'**Acadèmia dels Senyors del Temps**, les ànsies de poder de l'Amo van acabar amb la relació. El Doctor i l'Amo eren amics íntims malgrat la seva rivalitat, però l'Amo va desenvolupar un odi intens i sovint va intentar matar el Doctor, qui el va acabar considerant com el seu **arxienemic**.

Fins ara, onze actors han interpretat el paper de l'Amo de manera oficial (incloent-hi la pel·lícula de 1996) i n'hi ha un que va interpretar-lo de forma no-canònica. Aquest canvi s’explica dins la sèrie introduint el concepte de **regeneració**. Quan l'Amo va aparèixer per primera vegada el gener de 1971 va ser interpretat per **Roger Delgado**, qui va continuar en el paper fins la seva mort el 1973. Després, a la mateixa història on debutava Roger Delgado,  **Norman Stanley** interpretaria l'Amo disfressat de tècnic de telefonia el 1971 i més tard, **Peter Pratt** i **Geoffrey Beevers** van interpretar una versió físicament deteriorada d'aquest Senyor del Temps fins que **Anthony Ainley** va prendre el paper el 1981, romanent fins a la **cancel·lació de la sèrie el 1989**. A *Doctor Who: La Pel·lícula*, l'Amo va ser interpretat breument per **Gordon Tipple**, i després per **Eric Roberts**, quan va posseir un cos humà. A la nova sèrie, el personatge va ser reintroduït per **Sir Derek Jacobi** abans de donar-li ràpidament el relleu a **John Simm**, qui va interpretar l'Amo al final de la **Sèrie 3** i a l'episodi especial de dues parts "The End of Time/La fi del temps" de la **Sèrie 4**. En aquests dos casos va aparèixer **William Hughes** interpretant un Amo que tenia 8 anys durant *flashbacks*. El 2014, aprofitant la capacitat dels Senyors del Temps de **canviar de sexe** durant la regeneració, **Michelle Gomez** es va convertir en la primera intèrpret femenina de l'Amo al llarg de les **Sèries 8**, **9** i **10**. A més a més, durant l'especial pel *Comic Relief* “The Curse of Fatal Death”, hi va haver un altre actor que va interpretar l'Amo el 1999 però de forma no-canònica: **Jonathan Pryce**.

Aquí teniu un llistat dels actors que han interpretat l'Amo per ordre d'aparició:

* **Roger Delgado** (1971–1973) durant 8 històries (43 episodis) - **Tretzena encarnació de l'Amo**
* **Norman Stanley** (1971) durant 1 història (4 episodis): "Terror of the Autons" - **L'Amo disfressat**
* **Peter Pratt** (1976) durant 1 història (4 episodis): "The Deadly Assassin" - **L'Amo demacrat**
* **Geoffrey Beevers** (1981) durant 1 història (4 episodis): "The Keeper of Traken" - **L'Amo demacrat**
* **Anthony Ainley** (1981–1989) durant 11 històries (28 episodis) - **L'Amo al cos d'en Tremas**
* **Gordon Tipple** (1996) a *Doctor Who: La Pel·lícula -* **L'Amo executat pels Dàleks**
* **Eric Roberts** (1996) a *Doctor Who: La Pel·lícula* - **L'Amo al cos d'en Bruce**
* **Jonathan Pryce** (1999) al *Comic Relief* “The Curse of Fatal Death” de forma **no-canònica**
* **Sir Derek Jacobi** (2007) durant 1 episodi: "Utopia" - **Professor Yana**
* **John Simm** (2007–2010 i 2017) durant 7 episodis - **Harold Saxon**
* **William Hughes** (2007–2010) durant 4 episodis - **L'Amo amb 8 anys**
* **Michelle Gomez** (2014–2017) durant 15 episodis - **Missy**
* **Sacha Dhawan** (2020 - 2022) - durant 5 episodis - **O**